รัฐบาล เดินหน้าโครงการ " ม. 33 เรารักกัน" เยียวยาผู้ประกันตนมาตรา 33 จำนวน 4,000 บาท เตรียมเปิดลงทะเบียน 22 กุมภาพันธ์ -7 มีนาคมนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าโครงการ "ม. 33 เรารักกัน" เพื่อช่วยเหลือเยียวยาแบ่งเบาภาระค่าครองชีพของผู้ประกันตนมาตรา 33 ที่ได้รับผลกระทบจากการระบาดของโรคโควิด -19 ว่า รัฐบาลจะจ่ายเยียวยา รายละ 4,000 บาท มีเงื่อนไขต้องมีสัญชาติไทยและมีเงินฝากในสถาบันการเงินรวมกันไม่เกิน 500,000 บาท โดยไม่รวมถึงพันธบัตร การลงทุนอื่นๆ และสลากออมสิน ซึ่งขณะนี้อยู่ระหว่างการหารือกับสภาพัฒนาการเศรษฐกิจและสังคมแห่งชาติเพื่อความรัดกุมด้านตัวเลขและข้อมูล ก่อนจะเสนอคณะรัฐมนตรีพิจารณาในวันที่ 15 กุมภาพันธ์ 2564 เมื่อผ่านความเห็นชอบจากคณะรัฐมนตรีแล้ว จะเปิดให้ลงทะเบียนและตรวจสอบการรับสิทธิ ผ่านเว็บไซต์ www.ม33เรารักกัน.com ตั้งแต่วันที่ 21 กุมภาพันธ์ – 7 มีนาคม 2564 ส่วนวันที่ 8-14 มีนาคม 2564 ธนาคารจะตรวจสอบข้อมูลและประมวลผลคัดกรอง จากนั้นผู้ประกันตนจึงจะสามารถยืนยันตัวตนผ่านช่องทางการให้บริการ Application “เป๋าตัง” ในวันที่ 15-21 มีนาคม 2564 และรัฐบาลจึงจะเริ่มโอนเงินผ่าน Application “เป๋าตัง” ในทุกวันจันทร์ที่ 22 , 29 มีนาคม และ 5, 12 เมษายน 2564 ครั้งละ 1,000 บาท จนครบ 4,000 บาท ซึ่งผู้ประกันตนสามารถเริ่มใช้จ่ายซื้อสินค้าและบริการกับร้านค้าได้ในวันที่ 22 มีนาคม – 31 พฤษภาคม 2564นายสุชาติ คาดว่าจะมีผู้ประกันตนมาตรา 33 เข้าข่ายมีสิทธิได้รับเงินเยียวยาในครั้งนี้ประมาณ 9 ล้านคน พร้อมยืนยันว่า ผู้ประกันตนมาตรา 33 ที่อยู่ในหน่วยงานภาครัฐ หรือรัฐวิสาหกิจจะได้รับสิทธิในโครงการนี้เช่นกัน โดยรัฐบาลใช้วงเงินสำหรับโครงการนี้ประมาณ 37,100 ล้านบาท